พันธบัตรเงินเฟ้อขายหมด4หมื่นล้าน
ผลการจำหน่ายพันธบัตรรัฐบาลเงินเฟ้อขายหมด 4 หมื่นล้านบาท แต่มีผู้สนใจถึง 1.21 แสนล้านบาท สบน.ขยายวงเงินเพิ่ม
6 มี.ค. 2556

ผลการจำหน่ายพันธบัตรรัฐบาลเงินเฟ้อขายหมด 4 หมื่นล้านบาท แต่มีผู้สนใจถึง 1.21 แสนล้านบาท สบน.ขยายวงเงินเพิ่ม
นางสาวจุฬารัตน์  สุธีธร ผู้อำนวยการสำนักงานบริหารหนี้สาธารณะ กล่าวว่า สำนักงานบริหารหนี้สาธารณะ (สบน.) ร่วมกับธนาคารผู้ร่วมจัดจำหน่าย  4 แห่ง ได้แก่ ธนาคารกรุงเทพ ธนาคารกรุงไทย ธนาคารดอยซ์แบงก์ สาขากรุงเทพ และธนาคารฮ่องกงและเซี่ยงไฮ้แบงกิ้งคอร์ปอเรชั่น สำรวจความต้องการลงทุนของนักลงทุนที่ต้องการซื้อพันธบัตรชดเชยเงินเฟ้อ (Inflation-Linked Bond : ILB) รุ่นอายุ 15 ปี วงเงิน 4 หมื่นล้านบาท โดยการเสนออัตราดอกเบี้ยหน้าตั๋วที่  1.25% ถึง 1.40% ซึ่งมีความต้องการมากกว่าเงินที่ต้องการออกจำหน่วย
สำหรับนักลงทุนจำนวน 82 รายแสดงความสนใจลงทุนใน ILB วงงิน 1.21 แสนล้านบาท หรือคิดเป็น 3 เท่าของวงเงินจำหน่ายพันธบัตร
อย่างไรก็ตาม สบน. ได้มีการจัดสรรพันธบัตร ILB ให้นักลงทุนในประเทศ 40% ของวงเงินจำหน่ายพันธบัตร หรือประมาณ 1.6 หมื่นล้านบาทได้แก่ นักลงทุนในประเทศจำนวนประมาณ 30 ราย ซึ่งประกอบด้วยกองทุนบำเหน็จบำนาญข้าราชการ สำนักงานประกันสังคม สถาบันการเงินกองทุน กลุ่มผู้ค้าหลักของกระทรวงการคลัง  บริษัทประกันชีวิต ตลอดจนสหกรณ์และนักลงทุนรายใหญ่
นอกจากนี้  ยังจัดสรรให้นักลงทุนต่างชาติ 60% ของวงเงินจำหน่ายพันธบัตร  หรือประมาณ 2.4 หมื่นล้านบาท โดยจัดสรรพันธบัตรให้แก่นักลงทุนต่างชาติทั้งหมด 35 ราย จาก 11 ประเทศทั่วโลก ซึ่งล้วนเป็นนักลงทุนระยะยาวประเภทกองทุนบริหารสินทรัพย์ระดับโลก ขนาดใหญ่ทั้งสิ้น
ทั้งนี้ เนื่องจากนักลงทุนมีความต้องการลงทุนใน ILB รุ่นอายุ 15 ปี อย่างท่วมท้น ดังนั้น สบน. จึงมีแผนการที่จะออก ILB รุ่นอายุ 15 ปี เพิ่มเติมบนรุ่นเดิม ผ่านการประมูลระบบอิเล็กทรอนิกส์อย่างต่อเนื่อง โดย สบน. จะติดตามและสังเกตการณ์สภาพคล่องของ ILB รุ่นอายุ 15 ปี ก่อนที่จะประกาศช่วงเวลาการออก ILB รุ่นอายุ 15 ปี ให้ผู้ร่วมตลาดทราบต่อไป